Universis presentes litteras inspecturis nos officialis Eduensis notum facimus quod in nostra presentia propter hoc specialiter constitutus Durandus, filius quondam Guidonis Boerii, quondam civis Eduensis, non coactus, non deceptus, immo providus, spontaneus et ex certa scientia, asserens et affirmans in jure coram nobis quamdam molosiam, sitam in suburbio Eduensi, contiguam terre quam acquisivit Guillermus Brutuni forestarii a Boneta de Claustro, cive Eduensi, que vocatur terra Multerii ex una parte, et rivo de Mugne et molosie quam tenet dominus Petrus de Drocon, presbiter, ex altera, ad ipsum pertinere, idem Durandus dictam moloisiam, sitam ut dictum est, et quicquid juris, actionis et rationis habet, habere potest et debet in ipsa moloisia dat, concedit et quitat donatione irrevocabili facta inter vivos Deo et ecclesie Eduensi, pro remedio anime sue et antecessorum suorum pro luminari in eadem ecclesia faciendo, de quibus premissis se devestit et virum venerabilem dominum Guidonem de Castro Novo, canonicum Eduensem et thesaurarium dicte ecclesie, nomine dicte ecclesie, investit corporaliter de eisdem, promittens, etc. Datum anno Domini Mº CCº nonagesimo primo, mense novembri.